Številka javnega razpisa: 303-41/2021-28

Datum objave: 1. 7. 2022

### Navodila za pripravo vloge na javni razpis

### »Projektno delo za pridobitev praktičnih izkušenj in znanj študentov v delovnem okolju 2022/2023«

**INFORMATIVNI DAN ZA POTENCIALNE PRIJAVITELJE**

bo 12. 7. 2022ob 10. uri preko ZOOM

Vsebina

[Navodila za pripravo vloge na javni razpis 1](#_Toc104364590)

[»Projektno delo za pridobitev praktičnih izkušenj in znanj študentov v delovnem okolju 2022/2023« 1](#_Toc104364591)

[1. Razpisna dokumentacija in informacije 3](#_Toc104364592)

[2. Opredelitev zaupnosti postopka 3](#_Toc104364593)

[3. Spremembe oziroma dopolnitve razpisne dokumentacije 3](#_Toc104364594)

[4. Vloga na javni razpis in njene sestavine 3](#_Toc104364595)

[4.1 Prijavni obrazec 4](#_Toc104364596)

[4.2 Finančni načrt operacije s časovno dinamiko 4](#_Toc104364597)

[5. Kazalniki za spremljanje uspešnosti projekta 6](#_Toc104364598)

[6. Način in rok za predložitev vloge 6](#_Toc104364599)

[7. Odpiranje, preverjanje in ocenjevanje vlog 6](#_Toc104364600)

[8. Upravičeni stroški 9](#_Toc104364601)

[9. Dvojno financiranje 9](#_Toc104364602)

[10. Spremljanje in poročanje ter način financiranja 9](#_Toc104364603)

[11. Pogodba o sofinanciranju 10](#_Toc104364604)

### Razpisna dokumentacija in informacije

Razpisna dokumentacija obsega dokumente, ki so navedeni v prvem odstavku točke 8 javnega razpisa.

Razpisna dokumentacija je na voljo brezplačno. Dostop in pridobitev razpisne dokumentacije ter dodatnih informacij je opredeljena v točki 29 javnega razpisa.

Prijavitelji morajo uporabiti izključno obrazce iz razpisne dokumentacije, ki se jih ne sme vsebinsko spreminjati, sicer se vloga zavrne.

Vse verzije razpisne dokumentacije, ne glede na medij, na katerem se nahajajo, so oblikovno in vsebinsko enake. Prijavitelji s tiskanjem elektronske oblike dokumentacije dobijo verzijo enako pisni obliki.

Vložišče je na lokaciji Ministrstva za izobraževanje, znanost in šport, Masarykova 16, 1000 Ljubljana, kjer se sprejema in oddaja vso pošto. Vložišče je vhodna točka ministrstva za vlaganje vloge za javni razpis, spremembe in umike vlog ter izdajo ustreznih potrdil o oddaji.

### Opredelitev zaupnosti postopka

Podatki, povezani z razlago, ocenjevanjem in primerjavo vlog, ne bodo posredovani prijaviteljem ali katerikoli drugi osebi, ki ni uradno vključena v postopek, vse do izdaje sklepa o izboru/zavrnitvi/zavržbi. Podatki bodo uporabljeni samo za namene javnega razpisa in bodo dostopni krogu oseb, ki bodo na strani ministrstva vključene v postopek javnega razpisa ter za potrebe nadzora, ki se izvaja z revizijskimi pregledi na podlagi 127. člena Uredbe (EU) št. 1303/2013 oziroma predpisa, ki jo bo nadomestil in internih pravil revizijskih organov.

### Spremembe oziroma dopolnitve razpisne dokumentacije

Pred potekom roka za oddajo vlog lahko ministrstvo spremeni razpisno dokumentacijo z izdajo sprememb oziroma dopolnitev. Vsaka sprememba oziroma dopolnitev bo sestavni del razpisne dokumentacije in bo objavljena tudi na spletnem naslovu ministrstva:

<https://www.gov.si/drzavni-organi/ministrstva/ministrstvo-za-izobrazevanje-znanost-in-sport/javne-objave/>.

### Vloga na javni razpis in njene sestavine

Posamezni prijavitelj lahko na javni razpis odda izključno eno vlogo. Če bo prijavitelj oddal več vlog se bo upoštevala prva vloga, ki bo prispela na ministrstvo, ostale pa bodo s sklepom zavržene.

V točki 8 javnega razpisa in točki F. Prijavnega obrazca *»Priloge«,* je naveden seznam in vrstni red obveznih dokumentov, ki jih mora vsebovati vloga.

Vloga se šteje kot formalno popolna, če vsebuje naslednje popolno izpolnjene, podpisane in žigosane (če prijavitelj pri svojem poslovanju uporablja žig) obrazce ter dokazila:

1. Prijavni obrazec, ki je kot Priloga 2 sestavni del razpisne dokumentacije.

2. Finančni načrt operacije s časovno dinamiko, ki je kot Priloga 3 sestavni del razpisne dokumentacije.

3. Pooblastilo za pridobitev potrdila iz kazenske evidence, ki je kot Priloga 4 sestavni del razpisne dokumentacije ali Potrdilo Ministrstva za pravosodje o nekaznovanosti.

4. Dokazilo k 2.C.1 »I. DEL: SPLOŠNO – Skupna merila«: Izjava o sodelovanju partnerja iz gospodarstva (Sklop A) ali iz negospodarskega in neprofitnega sektorja v lokalnem/regionalnem okolju (Sklop B), če prijavitelj v okviru operacije pri predlaganem/ih projektu/ih načrtuje izvedbo s partnerjem iz delovnega okolja, ki ima sedež na obmejnem problemskem območju. Izjava mora biti podpisana in datirana s strani odgovorne osebe partnerja iz delovnega okolja.

#### Prijavni obrazec

Vsi podatki, ki temeljijo na že obstoječem stanju (na primer pod točko A. Osnovni podatki o prijavitelju Prijavnega obrazca ipd.) morajo biti resnični in preverljivi. V ostalih rubrikah sledite navodilom, ki so navedena pod posameznimi točkami.

Vloge morajo biti napisane v slovenskem jeziku.

Prijavni obrazec je predpisan in je sestavni del razpisne dokumentacije. Prijavnega obrazca ni dovoljeno vsebinsko spreminjati.

Prijavni obrazec mora biti v celoti izpolnjen, podpisan in žigosan (če prijavitelj pri svojem poslovanju uporablja žig) na za to predvidenih mestih. Če je vloga izbrana za sofinanciranje, je prijavni obrazec tudi osnovni referenčni dokument operacije in postane zavezujoč kot sestavni del pogodbe o sofinanciranju z vsemi vrednostmi, predvidenimi učinki ter cilji.

Pri izpolnjevanju Prijavnega obrazca in vseh prilog je treba upoštevati predvsem:

* zahteve iz javnega razpisa,
* ta Navodila za pripravo vloge na javni razpis,
* Navodila Ministrstva za izobraževanje, znanost in šport za izvajanje operacij evropske kohezijske politike v programskem obdobju 2014-2020 (v nadaljnjem besedilu: navodila ministrstva),
* Navodila organa upravljanja o upravičenih stroških za sredstva evropske kohezijske politike v programskem obdobju 2014-2020 (v nadaljnjem besedilu: navodila organa upravljanja o upravičenih stroških).

#### Finančni načrt operacije s časovno dinamiko

Obrazec oziroma Priloga 3 *Finančni načrt operacije s časovno dinamiko* (v nadaljnjem besedilu: Finančni načrt) je sestavljen iz dveh tabel, in sicer iz tabele I. Načrtovani stroški upravičenca (od 1.1. do 31.12.) in tabele II. Viri in dinamika financiranja. Obrazca ni dopustno spreminjati (črtati ali dodajati novih vrstic, stolpcev ali celic ali spreminjati formul). Zneske lahko v obrazec vpisujete samo v zelene celice pri kategorijah, kot so prikazane v obrazcu.

**V rubriki: I.** **del: NAČRTOVANI STROŠKI UPRAVIČENCA**

**Vnesete načrtovane vrednosti stroškov po koledarskih letih od 1. 1. do 31. 12.** (od 2022 do 2023), kot bodo nastali na operaciji, upoštevajoč datum opravljene storitve.

* Obdobje upravičenosti stroškov je od 1. 10. 2022 do 31. 8. 2023.
* Skupaj po letih je potrebno razdeliti sredstva za kohezijsko regijo Zahodna Slovenija in kohezijsko regijo Vzhodna Slovenija.

Pri izpolnjevanju finančnega načrta za **Poenostavljene oblike nepovratnih sredstev in vračljive podpore** se za **SKLOP A:**

* v vrstici pod zaporedno številko stroška 8.3: **»Pavšalni zneski, ki ne presegajo 100.000,00 EUR javnega prispevka ("lump sum")«** (Sklop A- izvedba projektnih aktivnosti visokošolskih zavodov v sodelovanju s partnerji iz delovnega okolja- gospodarstvo in z vključenimi študenti)vnese znesek skupnih stroškov za načrtovane projektne aktivnosti, kot se jih načrtuje po posameznih letih,

Pri izpolnjevanju finančnega načrta za **Poenostavljene oblike nepovratnih sredstev in vračljive podpore** se za **SKLOP B:**

* v vrstici pod zaporedno številko stroška 8.3: **»Pavšalni zneski, ki ne presegajo 100.000,00 EUR javnega prispevka ("lump sum")«** (Sklop B- izvedba projektnih aktivnosti visokošolskih zavodov v sodelovanju s partnerji iz delovnega okolja- negospodarstvo in neprofitni sektor v lokalnem/regionalnem okolju) in z vključenimi študenti)vnese znesek skupnih stroškov za načrtovane projektne aktivnosti, kot se jih načrtuje po posameznih letih.

Višine poenostavljenih oblik nepovratnih sredstev in vračljive podpore (Pavšalni zneski, ki ne presegajo 100.000,00 EUR javnega prispevka ("lump sum") za Sklop A in za Sklop B ter ključni elementi upravičenih stroškov, so opredeljeni v točki 5., 5.1 in v točki 12 javnega razpisa.

**V rubriki II. del: VIRI IN DINAMIKA FINANCIRANJA**

Pri izpolnjevanju rubrike upoštevajtevišino sredstev, ki je na razpolago po posameznih proračunskih letih, določenih v točki 5 javnega razpisa *Okvirna višina sredstev, ki so na razpolago za javni razpis* in denarni tok:

* Zahtevek za izplačilo upravičenci praviloma posredujejo do 15. v mesecu po zaključku vsakega trimesečnega obdobja, vendar z upoštevanjem, da se nastali stroški za vsak posamezen izveden projekt uveljavljajo po že zaključenih projektnih aktivnostih. Rok za predložitev zadnjega zahtevka na operaciji je najkasneje do 20. 10. 2023 oziroma skladno s pogodbo o sofinanciranju.
* Zneske vnašajte v rubriko »EU in nacionalni viri (upravičeni stroški do sofinanciranja)« v vrstice glede na delež Podpore Unije – delež EU (80 %) in delež Nacionalnih javnih prispevkov iz državnega proračuna (20 %) ter v stolpce ustrezne regije (npr. Zahod: Univerza v Ljubljani in Univerza na Primorskem, Univerza v Mariboru; Vzhod: Univerza v Mariboru ipd.) po posameznih letih.
* Viri skupaj in po posameznih letih ne morejo preseči okvirne višine sredstev, ki so na razpolago za javni razpis skladno s točko 5 javnega razpisa ter upoštevajoč omejitev in razčlenitev predlaganih projektov za Sklop A in Sklop B kot je navedeno v petem in sedmem odstavku javnega razpisa v točki 3.2 *Pogoji, vezani na vlogo*.

Med posameznimi proračunskimi leti sredstva niso prenosljiva, razen v primeru obstoja utemeljenih razlogov in ob pogoju, da ima ministrstvo na razpolago prosta proračunska sredstva, kar se opredeli z aneksom k pogodbi o sofinanciranju, zato je natančno in realno načrtovanje stroškov pomembno**.**

Ministrstvo si pridržuje pravico, da glede na razpoložljiva sredstva po posameznih proračunskih letih, izbranim prijaviteljem predlaga prilagoditev dinamike sofinanciranja. Enako velja med izvajanjem operacije, ko velja, da je izpolnitev pogodbe vezana na proračunske zmogljivosti ministrstva. V primeru, da pride do spremembe v proračunu ali programu dela ministrstva, ki neposredno vpliva na to pogodbo, sta stranki soglasni, da ustrezno spremenita določila pogodbe z aneksom k pogodbi o sofinanciranju. Če upravičenec ne pristopi k sklenitvi aneksa lahko sledi tudi odstop od pogodbe in vračilo vseh prejetih sredstev.

Dodatno pojasnilo: v primeru, da ima prijavitelj članice s sedežem tako v kohezijski regiji Vzhodna Slovenija (v nadaljnjem besedilu: KRVS), kot v kohezijski regiji Zahodna Slovenija (v nadaljnjem besedilu: KRZS), je potrebno vire financiranja v finančnem načrtu razporediti v razmerju (deležu zaokroženem na dve decimalni mesti), ki je enak ali manjši v razmerju za KRZS ali večji v razmerju za KRVS (deležu zaokroženem na dve decimalni mesti) med številom vseh članic in številom članic po posameznih kohezijskih regijah oziroma glede na število sodelujočih članic iz KRVS in KRZS. Ob načrtovanju sredstev je potrebno upoštevati vsebinsko zasnovo operacije oziroma načrtovanje aktivnosti, na primer:

* sedež visokošolskega zavoda (članice univerze), kjer se bo projekt izvajal,
* omejeno število predlaganih projektov za visokošolski zavod (v primeru univerze je to članica z vpisanimi študenti) glede na število vpisanih študentov, opredeljeno v točki 3.2 javnega razpisa *»Pogoji vezani na vlogo«* (upošteva se število študentov, vpisanih v študijskem letu 2021/2022[[1]](#footnote-2)) in velja tako v primeru prijave na Sklop A kot tudi v primeru prijave na Sklop B,
* pavšalni znesek za lump sum A in lump sum B opredeljen v točki 12 javnega razpisa,
* obdobje trajanja projekta (v primeru Sklopa A do 5 mesecev in v primeru Sklopa B do 3 mesece) iz točke 12 javnega razpisa,
* ipd.

V Finančnem načrtu se načrtuje sredstva glede na lokacijo izvajanja aktivnosti, ki je določena s sedežem visokošolskega zavoda (v primeru univerz se upošteva sedež članice) in številom načrtovanih aktivnosti, to je izvedbo projektnih aktivnosti (projektov), ki se načrtujejo za posamezne članice iz KRZS in iz KRVS.

V Finančnem načrtu se načrtuje sredstva glede na lokacijo izvajanja aktivnosti, ki je določena s sedežem visokošolskega zavoda (v primeru univerz se upošteva sedež članice) in sredstvi, ki prijavitelju skladno s točko 5.1 in 5.2 javnega razpisa pripadajo.

### Kazalniki za spremljanje uspešnosti projekta

Poročanje ter spremljanje, vrednotenje in zbiranje, kazalnikov je opredeljeno v Prilogi *10 Seznam kazalnikov in dokazil za njihovo spremljanje* javnega razpisa in *v Prijavnem obrazcu D. (D1. in D2.)* ter v Navodilih Ministrstva za izobraževanje, znanost in šport za izvajanje operacij evropske kohezijske politike v programskem obdobju 2014–2020, dostopna na spletni strani: <http://www.mizs.gov.si/delovna_podrocja/sluzba_za_izvajanje_kohezijske_politike/programsko_obdobje_20142020/za_upravicence/navodila/> (v nadaljnjem besedilu: Navodila ministrstva) in v Navodilih organa upravljanja o upravičenih stroških za sredstva evropske kohezijske politike v programskem obdobju 2014-2020, dostopna na spletni strani: <http://www.eu-skladi.si/sl/ekp/navodila> (v nadaljnjem besedilu: Navodila OU).

V točki D. Prijavnega obrazca "Kazalniki za spremljanje uspešnosti operacije", v točki D1. (Kazalniki za spremljanje uspešnosti operacije za Sklop A) in v točki D2. (Kazalniki za spremljanje uspešnosti operacije za Sklop B) prijavitelj številčno ovrednoti načrtovane učinke projekta do zaključka operacije. Pri vnosu mora upoštevati sedež prijavitelja in vrednosti vnesti pod ustrezno regijo. Vsak prijavitelj mora glede na to, v kateri regiji se nahaja sedež prijavitelja (KRZS ali KRVS) vnesti načrtovan učinek za celotno obdobje izvajanja operacije pod zap. št. od 1 do 5. V primeru, da ima prijavitelj članice s sedežem tako v KRVS kot v KRZS, se načrtovan učinek vnese v regijo, v kateri se nahaja članica.

### Način in rok za predložitev vloge

Rok za oddajo vlog za dodelitev sredstev je naveden v točki 26 javnega razpisa.

Ovojnica mora biti zaprta in opremljena tako kot to določa 26. točka javnega razpisa oziroma prikazuje Priloga 5 *Obrazec za oddajo vloge*, ki je del razpisne dokumentacije (obrazec se prilepi na ovojnico, ki vsebuje vlogo).

Vloga je lahko elektronsko izpolnjena in natisnjena, natipkana ali napisana z neizbrisljivim pisalom in podpisana s strani pooblaščene osebe prijaviteljevega zakonitega zastopnika ali prokurista. Če gre za podpis s strani osebe, ki ni zakoniti zastopnik ali prokurist, mora biti vlogi priloženo veljavno pooblastilo zakonitega zastopnika ali prokurista za podpis.

Posamezni izpolnjeni obrazci iz razpisne dokumentacije morajo biti podpisani in žigosani (če prijavitelj pri svojem poslovanju uporablja žig) na za to predvidenih mestih.

Dokumenti naj bodo zloženi v vrstnem redu kot je navedeno v točki F. Prijavnega obrazca, strani dokumentov naj bodo oštevilčene in zložene po vrsti. Vsaka stran naj vsebuje zaporedno stran in skupno število strani v vlogi. Oštevilčenje ni pogoj za popolnost vloge, predstavlja pa varnost vsebine vloge za prijavitelja.

Zaželeno je, da so dokumenti zloženi v registrator/mapo, posamezni obrazci ločeni s pregradami zaradi lažjega pregleda vloge.

Vsi stroški v povezavi s pripravo vloge so v breme prijavitelja.

### Odpiranje, preverjanje in ocenjevanje vlog

Odpiranje vlog, ugotavljanje izpolnjevanja razpisnih pogojev ter ocenjevanje vlog po merilih za ocenjevanje izvede komisija za izvedbo postopka javnega razpisa, ki jo je s sklepom imenovala ministrica za izobraževanje, znanost in šport (v nadaljnjem besedilu: komisija).

Odpirajo se samo v razpisanem roku dostavljene, torej pravočasne, pravilno označene ter zaprte ovojnice, ki vsebujejo vloge, in sicer v vrstnem redu, v katerem so prispele.

Prepozno prispele in nepravilno označene vloge se s sklepom zavržejo in neodprte vrnejo prijavitelju, pri čemer se kopijo pisemske ovojnice vloge evidentira v zadevi v aplikaciji SPIS. Če z ovoja ni možno ugotoviti pošiljatelja, pošiljko komisija odpre (z uradnim zaznamkom) ter vrne prijavitelju.

Zaradi predvidenega večjega števila prispelih vlog za dodelitev sredstev, odpiranje le-teh ne bo javno, in bo izvedeno dne 27. 9. 2022 ob 10.00 uri, v prostorih ministrstva.

Pri odpiranju vlog ugotavlja komisija popolnost vlog glede na to, ali so bili predloženi vsi zahtevani dokumenti (formalna popolnost). V tej fazi se praviloma ne preverja izpolnjevanja pogojev za prijavo, lahko pa se preverjanje formalne popolnosti in pogojev za prijavo opravi tudi hkrati (v fazi preverjanja formalne popolnosti vlog), če to pripomore k ekonomičnosti izvedbe postopka (Administrativno preverjanje in preverjanje izpolnjevanja pogojev, točke I.- III. Ocenjevalnega lista; gledati Prilogo 7 javnega razpisa *Ocenjevalni list*).

Komisija v roku 8 dni od datuma odpiranja vlog pisno pozove k dopolnitvi tiste prijavitelje, katerih vloge niso popolne. Prijavitelji morajo biti v tem času dostopni za dvig pošte. Dopolnitev formalno nepopolne vloge je mogoča le enkrat, in sicer v predpisanem roku. Nepopolne vloge, ki jih prijavitelji ne bodo dopolnili v skladu s pozivom za dopolnitev, oziroma, če ministrstvo v roku, določenem v pozivu za dopolnitev vloge, ne prejme dopolnitve, ali ta ni v skladu s pozivom za dopolnitev, se s sklepom zavržejo.

Komisija v nadaljevanju preveri izpolnjevanje pogojev za prijavo (v kolikor niso bili preverjeni v fazi odpiranja vlog) in izpolnjevanje pogojev, vezanih na vlogo (Administrativno preverjanje in preverjanje izpolnjevanja pogojev, točka IV. Ocenjevalnega lista; gledati Prilogo 7 javnega razpisa *Ocenjevalni list*). Komisija prijavitelje ne bo pozivala k dopolnitvi vloge k točki 3.2 javnega razpisa *Pogoji vezani na vlogo*. Če je vloga po kateremkoli pogoju, vezanem na vlogo, ovrednotena z NE, jo komisija izloči in je ne ocenjuje po merilih za ocenjevanje, vloga prijavitelja pa se s sklepom zavrne.

Ministrstvo bo zavrnilo vsako vlogo, ki bo vsebovala lažne informacije.

Vloge, ki izpolnjujejo vse pogoje iz točke 3.1 javnega razpisa *Pogoji za prijavo* in bodo obenem v celoti pozitivno ovrednotene po pogojih, vezanih na vlogo iz točke 3.2 javnega razpisa *Pogoji, vezani na vlogo*, komisija oceni po merilih za ocenjevanje iz točke 4 javnega razpisa *Merila za izbor upravičencev, ki izpolnjujejo pogoje (navedba, opis, ovrednotenje meril)*.

Ne glede na šesti odstavek te točke (Dopolnitev formalno nepopolne vloge je mogoča le enkrat, in sicer v predpisanem roku.) sme prijavitelj izključno na podlagi poziva ministrstva k razjasnitvi vloge popraviti očitne računske napake, ki jih ministrstvo odkrije pri pregledu in ocenjevanju vlog.

Prijavitelj v dopolnitvi ne sme:

* spreminjati višine zaprošenih sredstev (razen če gre za znižanje višine zaprošenih sredstev, ki je posledica očitne računske napake);
* spreminjati tistega dela vloge, ki se veže na tehnične specifikacije predmeta vloge;
* spreminjati tistih elementov vloge, ki vplivajo ali bi lahko vplivali na drugačno razvrstitev njegove vloge glede na preostale vloge, ki jih je ministrstvo prejelo v postopku dodelitve sredstev.

Če se prijavitelj ne bo strinjal z ugotovitvami komisije ali v primeru, da prilagoditev finančnega načrta ne bo posredovana v roku in na način, določen v pozivu, se bo štelo, da prijavitelj odstopa od vloge, vloga pa bo s sklepom zavrnjena.

Na podlagi meril bodo izmed prijaviteljev, ki bodo izpolnjevali vse razpisne pogoje, izbrani tisti, ki bodo z vlogo zbrali večje število točk v posamezni kohezijski regiji. Delitev sredstev po regijah je navedena v točkah *2.4* javnega razpisa *Regija izvajanja* in *5.1 Delitev sredstev po sklopih* in obsega 67 % razpisanih sredstev v KRZS in 33 % razpisanih sredstev v KRVS.

Delitev sredstev je odvisna od dejanskega števila prijaviteljev, zato bodo sredstva razdeljena do porabe razpoložljivih sredstev, upoštevajoč kohezijsko regijo in kakovost prijave vsakega prijavitelja.

Za zagotovitev objektivnosti končne ocene bosta formalno popolne vloge, ki bodo izpolnjevale vse pogoje, ločeno ocenila dva člana komisije, obrazloženo po merilih iz točke 4 javnega razpisa. Končna ocena posamezne vloge bo povprečje njunih ocen. Če se bosta oceni posamezne vloge razlikovali za osem točk ali več, bo vlogo ocenil tretji ocenjevalec po izboru komisije. Ocena se bo oblikovala na podlagi povprečja najbližjih dveh ocen. Vsak ocenjevalec izpolni in podpiše ocenjevalni list. Na osnovi vseh ocenjenih vlog komisija po razpravi o predlaganem predlogu ocen in opravljenem usklajevanju ugotovi končne rezultate ocenjevanja in sestavi predlog za izbor vlog.

**I.DEL: SPLOŠNO- Skupna merila[[2]](#footnote-3)**

Vloga, ki je formalno popolna in v celoti izpolnjuje pogoje iz točke 3.1 in 3.2 javnega se najprej oceni po skupnih merilih »I.DEL: SPLOŠNO – Skupna merila«.

Nadalje se vloga po merilih za sklop A »II. DEL: MERILA ZA SKLOP A« in za sklop B »III. DEL: MERILA ZA SKLOP B«[[3]](#footnote-4) ocenjuje, če je v okviru skupnih meril »I. DEL: SPLOŠNO – Skupna merila« (merila pod zaporedno številko 1.C, 2.C in 3.C v točki. 4 javnega razpisa) skupaj doseženih najmanj 14 točk.

**II.DEL: SKLOP A**

Komisija razdeli sredstva med vloge, ki so dosegle najmanj 16 točk v okviru meril za sklop A »II. DEL: MERILA ZA SKLOP A« (merila pod zaporedno številko 4.A in 5.A v točki 4 javnega razpisa), pri čemer se doseženim točkam iz Sklopa A prišteje dosežene točke pri skupnih merilih »I. DEL: SPLOŠNO – Skupna merila«.

V primeru, da bo za Sklop A zaprošena višina sofinanciranja višja od razpoložljivih sredstev za Sklop A, se bo upoštevalo število doseženih točk za KRVS in KRZS, po padajočem vrstnem redu, do razdelitve sredstev.

V primeru, da bo dve ali več vlog ocenjenih z enakim številom točk, na voljo pa ne bo dovolj sredstev za sofinanciranje vseh vlog, se izbere tista, ki bo dosegla večje število točk po naslednjih kriterijih:

1. ki je pri merilu št. 4.A.1 *Prijavitelj navede načrtovana izhodišča ter navede in opiše konkretne oblike, ki jih bo spremljal v okviru projektov* dosegla večje število točk*;*

2. v primeru, da bo ob upoštevanju 1. točke še vedno več vlog prijaviteljev z enakim številom točk, se izbere vloga prijavitelja, ki je pri merilu št. 5.A.1 *Operacija bo pri predvidenih projektnih aktivnostih izkazovala uporabo inovativnih praks in/ali pristopov in/ali rešitev* (tč. 4 javnega razpisa) dosegla večje število točk.

**III. DEL: Sklop B**

Komisija razdeli sredstva med vloge, ki so dosegle najmanj 16 točk v okviru meril za Sklop B »III. DEL: MERILA ZA SKLOP B« (merila pod zaporedno številko 6.B in 7.B v tč. 4 javnega razpisa), pri čemer se doseženim točkam iz Sklopa B prišteje dosežene točke pri skupnih merilih« I. DEL: SPLOŠNO – Skupna merila«.

V primeru, da bo za Sklop B zaprošena višina sofinanciranja višja od razpoložljivih sredstev za Sklop B, se bo upoštevalo število doseženih točk za KRVS in KRZS, po padajočem vrstnem redu, do razdelitve sredstev.

V primeru, da bo dve ali več vlog ocenjenih z enakim številom točk, na voljo pa ne bo dovolj sredstev za sofinanciranje vseh vlog, se izbere tista, ki bo dosegla večje število točk po naslednjih kriterijih:

1. ki je pri merilu št. 6.B.1 *Prijavitelj navede načrtovana izhodišča ter navede in opiše konkretne oblike, ki jih bo spremljal v okviru projektov* dosegla večje številko točk*;*

2. v primeru, da bo ob upoštevanju 1. točke še vedno več vlog prijaviteljev z enakim številom točk, se izbere vloga prijavitelja, ki je pri merilu št. 7.B.1 *Operacija bo pri predvidenih projektnih aktivnostih izkazovala uporabo inovativnih praks in/ali pristopov in/ali rešitev* (tč. 4 javnega razpisa) dosegla večje število točk.

V primeru, da bo po izvedbi zgornjih razvrstitvenih kriterijev (točka 1 in točka 2 velja tako za »II. DEL: MERILA ZA SKLOP A« in za »III. DEL: MERILA ZA SKLOP B«) še vedno več projektov prijaviteljev z doseženim enakim številom točk, se izbere vlogo, ki je prva prispela na ministrstvo. Pri tem se upošteva datum in uro prejema vloge (v primeru uporabe kriterija datuma in ure prejema vloge ima prednost tista vloga, ki je bila prej oddana v vložišče ministrstva). V primeru, da preostanek sredstev v izbornem postopku ne bo zadostoval za naslednji razvrščeni projekt, ki bi lahko bil kot zadnji, se prijavitelju oziroma nosilcu izvajanja projekta ponudijo sredstva, v kolikor zadostujejo za vsaj 80 % načrtovane vrednosti projekta. Prijavitelj, ki sprejme ponudbo, se zaveže, da bo aktivnosti v okviru načrtovanega projekta izvedel v celoti. V primeru, da prijavitelj za projekt ponujenih razpoložljivih sredstev ne sprejme, se sredstva ponudi drugemu prijavitelju za naslednji razvrščeni projekt oziroma se izvede ponudba razpoložljivih sredstev do tistega prijavitelja, ki ta sredstva sprejme (velja za projekte, ki za Sklop A dosežejo vsaj 16 točk in za Sklop B dosežejo vsaj 16 točk). Če nihče od prijaviteljev teh sredstev ne sprejme bodo ta sredstva ostala nedodeljena.

Če izbrani prijavitelj v roku, določenim s sklepom o izbiri, ne podpiše pogodbe o sofinanciranju, razpisna komisija predlaga ministru v izbor prijavitelja, ki izpolnjuje vse pogoje in je naslednji uvrščen na prednostnem vrstnem redu.

### Upravičeni stroški

Informacije o upravičenih stroških in načinu financiranja so podrobneje navedene v točki 12 javnega razpisa ter v 4. členu osnutka pogodbe o sofinanciranju.

Neupravičenih stroškov ministrstvo ne financira, kakor tudi ne iz tega izhajajoče izgube sredstev upravičenca.

### Dvojno financiranje

Za stroške, ki so predmet sofinanciranja, upravičenec ne sme prejeti sredstev iz drugih virov financiranja (prepoved dvojnega financiranja).

### Spremljanje in poročanje ter način financiranja

Poročanje in način financiranja ter spremljanje je opredeljeno v javnem razpisu, osnutku pogodbe o sofinanciranju (v nadaljnjem besedilu: pogodba), podrobneje pa v Priročniku za uporabo informacijskega sistema e-MA, objavljenem na spletni strani: <http://www.eu-skladi.si/sl/ekp/navodila> in v navodilih ministrstva. V nadaljevanju so navedena le nekatera bistvena pravila poročanja.

Upravičenec skladno z določili pogodbe poroča o izvajanju operacije v informacijski sistem e-MA. Skrbnik pogodbe s strani ministrstva lahko skladno s pogodbo od upravičenca zahteva dodatna poročila o poteku operacije, ki niso del informacijskega sistema. Podrobnejši opis vnosa podatkov je v

Navodilih za uporabo informacijskega sistema e-MA, ki je dostopen na spletnem naslovu: <https://navodila.ema.arr.gov.si/>.

Upravičenec posreduje ministrstvu Zahtevek za izplačilo (v nadaljnjem besedilu: ZzI) skladno s pogodbo o sofinanciranju.

Osnova za izplačilo sredstev, določenih s pogodbo, je ZzI in prejeta dokumentacija upravičenca o izvedbi operacije, določena v javnem razpisu oziroma navodilih ministrstva.

**10.1 Obrazci, ki se navezujejo na obveznosti prijavitelja v obdobju izvajanja operacije za Sklop A in za Sklop B:**

**Obrazec 1:** Poročilo upravičenca o izvedenem projektu

**Obrazec 2:** Poročilo pedagoškega mentorja in partnerja iz delovnega okolja o izvedenem projektu

**Obrazec 2a:** Poročilo študenta o izvedenem projektu

**Obrazec 3a:** Obračun »lump sum« za Sklop A

**Obrazec 3b:** Obračun »lump sum« za Sklop B

**Obrazec 4[[4]](#footnote-5):** Soglasje študenta, ki je vključen v izvajanje projekta/ov za javnega razpisa »Projektno delo za pridobitev praktičnih izkušenj in znanj študentov v delovnem okolju 2022/23«

Ministrstvo bo za izvedbo operacije upravičencu nakazalo sredstva na podlagi preverjenih ZzI s prilogami, pripravljenimi v skladu z navodili ministrstva.

### Pogodba o sofinanciranju

Vzorec pogodbe o sofinanciranju je sestavni del razpisne dokumentacije in je informativnega značaja, kar pomeni, da prijavitelj pogodbe ne izpolnjuje oziroma prilaga k vlogi.

Ministrstvo si pridržuje pravico do spremembe priloženega vzorca pogodbe pred podpisom pogodbe. Končna verzija pogodbe bo vsebovala vse pogoje in obveznosti upravičenca, ki so zavezujoči v okviru slovenske zakonodaje in pravil za črpanje sredstev iz evropskih strukturnih skladov.

V primeru sklepa o izboru bo izbrani prijavitelj prejel pisni poziv, da pristopi k podpisu pogodbe. Če se v roku osmih (8) dni ne bo odzval na poziv, se šteje, kot da je umaknil vlogo. Ko bo izbrani prijavitelj z ministrstvom podpisal pogodbo, bo s tem postal upravičenec. Upravičenec bo vključen v seznam upravičencev, ki bo obsegal navedbo upravičenca in občine, naziv operacije, kohezijsko regijo upravičenca in znesek javnih virov financiranja operacij.

V primeru, da izbrani prijavitelj odstopi od svoje zahteve za pridobitev sredstev, mora o tem pisno obvestiti Ministrstvo za izobraževanje, znanost in šport, Sektor za visoko šolstvo, Masarykova 16, 1000 Ljubljana.

1. Podatki o vpisanih študentih so zajeti iz eVŠ za študijsko leto 2021/2022, Priloga 11 javnega razpisa: Seznam števila vpisanih študentov na slovenskih visokošolskih zavodih na dan 30. 10. 2021. [↑](#footnote-ref-2)
2. Skupna merila- relevantno v primeru prijave samo na Sklop A ali na oba razpisana sklopa (Sklop A in Sklop B). [↑](#footnote-ref-3)
3. Vloga se oceni po merilih za sklop B, če vloga vsebuje prijavo tudi na sklop B. [↑](#footnote-ref-4)
4. Ne glede na soglasje v Obrazcu 4, ki je prostovoljno, je prijavitelj dolžan zagotoviti varovanje osebnih podatkov skladno s Prilogo 9 razpisne dokumentacije »Varovanje osebnih podatkov na ravni izvedbe javnega razpisa«. [↑](#footnote-ref-5)